31.07.2010 13:57   Ida prefektuuri pressiesindaja Jelena Filippova ütles ERR-i uudisteportaalile, et politsei sekkumist üritustesse ei vajatud ning ühtegi korrarikkumist ei registreeritud.    Öise Vahtkonna initsiatiivil kogunes Tornimäel ligi 130 ning 20. Eesti Relvagrenaderide diviisi mälestusüritusele Põrguaugu mäel hinnanguliselt üle 300  inimese.    Eesti Leegionis võidelnud sõjameeste kokkutulekul kõnelnud poliitikud ja sõjaväelased tõdesid, et kui me teaksime Teise maailmasõja kohta kogu tõde, oleks vähem valestimõistmist ja ajalooga spekuleerimist, vahendas "Aktuaalne kaamera".    Vaivara vallavalitsusele on tehtud etteheiteid kahe vastandliku sündmuse lubamise eest, kuid kõik möödus rahulikult.    "Annaks jumal, et need asjad järgmisel aastal mööduksid sama rahulikult ja enam ei eskaleeruks, nagu selle aasta  alguses meile tundus," rääkis Vaivara vallavanem Veikko Luhalaid.    Öise vahtkonna ühe liidri Maksim Reva sõnul takistas politsei tema mõttekaaslaste jõudmist Sinimägedele, saates tagasi ühe lätlaste bussi ja pidades kinni Öise Vahtkonna liikmete autosid.    Sinimägede sõjaveteranide mälestusüritused on toimunud seaduslikult ja ilma konfliktideta alates 1994. aastast.